**DEMECSER VÁROS ÖNKORMÁNYZATA**

**KÉPVISELŐ-TESTÜLETÉNEK**

**20/2018.(X.30.)**

**ÖNKORMÁNYZATI RENDELETE**

a téli rezsicsökkentés kiterjesztése érdekében a települési önkormányzatok 2017. évi szociális célú tüzelőanyag vásárlásához kapcsolódó kiegészítő támogatásról

Demecser Város Önkormányzata Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörben, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva - Demecser Város Önkormányzat Képviselő-testülete és Szervei Szervezeti és Működési Szabályzatáról szóló 9/2016. (IX.23.) önkormányzati rendelet 1. melléklet 3. 1) pontja által biztosított véleményezési jogkörében illetékes Ügyrendi Bizottság véleményének kikérésével - a következőket rendeli el:

**1.§**

Demecser Város Önkormányzata Képviselő-testülete (a továbbiakban: Képviselő-testület) - térítésmentesen a szociálisan rászorulók részére - a téli fűtéshez szükséges tűzifa biztosításához természetbeni ellátás formájában támogatás nyújt Magyarország 2018. évi központi költségvetéséről szóló 2017. évi C. törvény IX. Helyi önkormányzatok támogatásai fejezet 44. jogcím szerinti, a települési önkormányzatok 2017. évi szociális célú tüzelőanyag vásárlásához kapcsolódó kiegészítő támogatásáról szóló **BMÖGF/63-12/2018. számú támogatói okiratban foglalt 169 m3**összmennyiség erejéig.

**2. §**

**A rendelet hatálya**

A rendelet hatálya kiterjed a demecseri lakóhellyel, vagy tartózkodási hellyel rendelkező, a szociális igazgatásról és szociális ellátásokról szóló 1993. évi III. törvény (továbbiakban: Szt.) 3. § (1) – (3) bekezdésében és a 7. §-ban meghatározott személyekre.

**3.§**

**Szociális célú tűzifa támogatás**

1) Az önkormányzat pénzügyi bizottsága - átruházott hatáskörben - kérelemre szociális tűzifa támogatást nyújthat Demecser város közigazgatási területén lakás tulajdonosának, bérlőjének, albérlőjének téli fűtési kiadások csökkentéséhez, amennyiben kérelmező a háztartás tagjainak jövedelemigazolásaival igazolja, hogy

1. a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át (71.250,- forint),
2. egyedülálló 65 év feletti nyugdíjas esetén az egy főre jutó havi jövedelem nem haladja meg az öregségi nyugdíj mindenkori legkisebb összegének 400%-át (114.000,- forint) és
3. nyilatkozza, hogy a lakása fával fűthető.

2) Támogatásként természetben nyújtható és háztartásonként legfeljebb 1 m3 tűzifa biztosítható kérelmenként. A támogatás ismételten történő megállapítása esetén háztartásonként legalább 0,5 m3, legfeljebb 1 m3 tűzifa biztosítható kérelmenként.

3) A támogatási igények elbírálása során előnyt élvez:

1. foglalkoztatást helyettesítő támogatásra vagy egészségkárosodási és gyermekfelügyeleti támogatásra, vagy
2. ápolási díjra vagy időskorúak járadékára, vagy közgyógyellátási igazolványra vagy
3. tekintet nélkül annak természetbeni vagy pénzbeli formában történő nyújtására, települési támogatásra, különösen a lakhatáshoz kapcsolódó rendszeres kiadások viselésével kapcsolatos támogatásban részesülő jogosult, vagy
4. a gyermekek védelméről és a gyámügyi igazgatásról szóló 1997. évi XXXI. törvényben szabályozott rendszeres gyermekvédelmi kedvezményben részesülő vagy hátrányos helyzetű vagy halmozottan hátrányos helyzetű gyermeket nevelő család.

4) A szociális tűzifa más részére át nem adható, el nem idegeníthető. E feltétel tudomásul vételéről a támogatott személy a kérelem benyújtásakor, de legkésőbb a támogatott tüzelő átvételekor köteles nyilatkozni.

5) A pénzügyi bizottság által biztosított szociális tűzifa ellátás e rendeletben nem szabályozott kérdéseire az Szt. valamint a szociális rendeletnek az általános települési támogatásra vonatkozó szabályait kell alkalmazni.

6) A kérelemben leírtak valódiságát és a szociális rászorultság fennállása környezettanulmány készítésével ellenőrizhető.

7) A háztartást a szociális igazgatásról és a szociális ellátásokról szóló 1993.évi III. törvény 4.§ (1) bekezdés c) d) e) f) pontjában foglaltak alapján kell meghatározni.

8) Ha ugyanazon lakásban több háztartás is található, úgy azt a kérelmező közüzemi számlák bemutatásával köteles igazolni, illetve környezettanulmány készítésével is igazolható.

9) Az (1) bekezdésben meghatározott jövedelmi viszonyoktól eltérően szociális tűzifa támogatásban részesíthető kivételes méltányosságból az is, aki (természeti csapás, baleset, haláleset, kórházi vagy hosszabb orvosi kezelés stb., miatt) rendkívüli élethelyzetbe került. Ilyen esetben a támogatás iránti kérelem elbírálásához szükséges igazolások beszerzésétől is el lehet tekinteni, amennyiben vélelmezhető, hogy a kérelmező a feltételeknek megfelel és azt írásos nyilatkozatával is megerősíti.

**4.§**

1) A kérelmeket benyújtani a Polgármesteri Hivatal B. épületében (Demecser, Szent István út 2-4. szám alatt a szociális ügyintézőknél lehet a melléklet szerinti kérelem nyomtatvány kitöltésével.

2) A támogatás iránti kérelmeket **2019. január 31.** napjáig lehet benyújtani. **A határidő elmulasztása jogvesztő**.

3) A rendelet alapján a jogosult részére megállapított tűzifa mennyiség kiszállításáról az önkormányzat térítésmentesen gondoskodik.

**5.§**

(1) Ez a rendelet 2018. október 30. napján lép hatályba.

**Demecser, 2018. október 30.**

|  |  |
| --- | --- |
| **Váradi László** | **Inzsöl János** |
| **polgármester** | **jegyző** |

|  |
| --- |
| Ezt a rendeletet 2018. október 30 napján 16:00 órakor kihirdettem. |
|  |
|  | Inzsöl János |
|  | jegyző |